**Uunga siunnersuut:**

**Kalaallit qimmiinik qimuttunik qimmeqarneq illersuinerlu pillugit Inatsisartut Inatsisaat**

**Kapitali 1**

*Atuuffissaa nassuiaatillu*

**§ 1.** Inatsisartut inatsisaanni uani kalaallit qimmiinut qimuttunut aamma qimminut allanut qimuttoqarfinniittunut tamanut tunngasut ilaatinneqarput, qimmit inuussutissarsiutigalugu imaluunniit inuussutissarsiutiginagu qimmiutigineqaraluarpataluunniit.

*Imm. 2.*  Inatsisartut inatsisaat aamma qimminut qimuttoqarfiup avataani aqqusaartunut tunngavoq, tak. § 4, imm. 6.

**§ 2.** Inatsisartut inatsisaanni uani makku ima paasineqassapput:

1) Qimminik qimuttunik qimmeqarfik: Sumiiffik avannarpasissutsip 66-ip avannaaniittoq aamma kippasissutsip 44-p kangianiittoq, taamaattorli Kommune Kujalleq minillugu.

3) Qimmeq navianartoq: Patsisigineqartut tulliuttut ilaat ataaseq arlallilluunniit piuppata:

a) Qimmeq kiisortoq. Qimmit qimuttut kiisortut tassaatinneqarput qimmit navianartumik pissusissamisuunngitsumik pissusillit imaluunniit naatsorsorneqarsinnaanngitsumik pissuseqartutut isigineqartut. Qimmip qimuttup kiisortuusutut nalilerniarneqarnerani kommunip Uumasunut nakorsaaneqarfik isumasioqatigalugu nalilersussavaat.

b) Qimmeq uumasumik allamik inummilluunniit sakkortuumik kiisisimasoq.

c) Qimmeq ajoqusersorneqarani kamassaarneqaraniluunniit uumasunik inunnilluunniit saassussisimasoq.

d) Qimmeq arlaleriarluni utikattumik navianartumik pissusilersortartoq ajoqusiinngikkaluarluni

4) Sakkortuumik kiisineq: Tulliuttut arlaat arlallilluunniit atungaappat, taamaattoq Uumasunut Nakorsaaneqarfimmit ataatsimut naliliineq malillugu:

a) Ikit arlallit itisuut ammalortut, ammip ataanut itisuumik annguttut imaluunniit nukinnut annguttut; erseqqissumik takuneqarsinnaassaaq arlaleriarluni kiisisoqarsimasoq taamaaliortoqarsimallunilu sakkortuuliornikkut.

b) kilernermi siissineq ammip ataani/nukinni.

c) kiisinikkut ajoqusiinerit, neqimik annaasaqarnermik kinguneqartut.kiisinikkut ajoqusiinerit, neqimik annaasaqarnermik kinguneqartut, annikitsuinnarmik ajoqusiinerit pinnagit.

d) toqumik kinguneqartumik kiisineq.

**Kapitali 2**

*Qimuttunik qimmeqarfik*

**§ 3.**  Qimminik qimuttoqarfiusunut qimminik qimuttuunngitsunik eqqussinissaq peqarnissarlu sunaluunniit inerteqqutaavoq, taamaattoq imm. 2 aamma 5 takuuk.

*Imm. 2.* Imm. 1-imi aalajangersakkat apeqqutaatinnagit qimmit innarluutilinnit atorneqartartut uppernarsaateqarlutik innarluutillit ikiortaat qimuttoqarfinniittut qinnuteqaateqartoqarneratigut Uumasunut nakorsaaneqarfiup akuerisinnaavai. Qinnuteqaat paasissutissanik makkuninnga imaqassaaq:

1) qimmip suussusaa,

2) qimmip sugiaassusaa,

3) chipnummer aamma

4) qimmiutillip aqqa, naungaa oqarasuaataatalu normua kiisalu illoqarfik nunaqarfilluunniit qimmip sumiiffissaa.

*Imm. 3.* Uumasut nakorsaqarfiat qimuttoqarfimmi oqartussat ataavartumik piffissamiluunniit killilimmi sulinermut atatillugu qimmeqarsinnaanerannik qinnuteqartoqartoqareerneranit akuersissuteqarsinnaavoq. Qinnuteqaat qimmip suuneranik, sugiaassusaanik chipnormuanillu kiisalu qimmiutillip aqqa, najugaa oqarasuaataatalu normuanik paasissutissanik imaqassaaq. Akuersissut pineqarsimalerpat Uumasut nakorsaqarfiata qimminik qimuttoqarfimmi sumiluunniit sulilluni qimmeq nuutsittarsinnaavaa. Qimmip illoqarfimmiinnissaanuy nunaqarfimmiinnissaanulluunniit piffissaq Uumasunut nakorsaqarfimmut ilisimatitsissutigineqassaaq. Uumasunut nakorsaqarfik aamma sulinermi qimmip qimuttoqarfimmut eqqunnissaanut tassaniinnissaanullu tunngasunik piumasaqaatinik allanik piumasaqaateqarsinnaavoq.

*Imm. 4.* Uumasut nakorsaat qimmip eqqunnissaanut allanik piumasaqaateqarsinanavoq, tak. imm. 2 imaluunniit 3, aamma qimmip qimuttoqarfimmiinneranut tunngasut eqqarsaatigalugit.

*Imm. 5.* Ajutoortoqarnerani sulilluni qimmit qinnuteqaqqaanngikkaluarluni qimuttoqarfinnukaanneqarsinnaapput. Qimmit eqqussinermut piumasaqaatit naammassisimassavaat uumasunullu nakorsqarfik piaarnerpaamik ilisimatinneqassaaq.

*Imm. 6.* Qimmit qimuttut qimuttoqarfimmiit anninneqarsimasut eqquteqqeqqusaanngillat, inatsisit malillugit aqqusaaginnanngikkunik, tak. § 4, imm. 6. *Stk. 7*. Qimmit qimuttut qimuttunik qimmeqarfimmeersut unioqqutitsillutik Kalaallit Nunaannut allamut eqqunneqartut toqunneqassapput.

**§ 4.** Uku nuussinerit arlaat pineqarpat, piginnittup kommunimit nuuffimmut kommunimut nuuffimmut kingusinnerpaamik ullut 14-it iluanni nuunneq nalunaarfigissavai:

1) kommunip iluani qimminik qimuttunik nuussivinneq,

2) qimmimik qimuttumik kommunimit kommunimut allamut nuussivinneq, imaluunniit

3) qimmimik qimuttumik illoqarfimmut allamut nuussinermi ullorsiutit malillugit ullunik tallimanik sivisunermik ingerlanneqartussami.

*Imm. 2.* Imm. 1 naapertorlugu paasissutissat makku ilaassapput:

1) qimmit qimuttut amerlassusaat,

2) akiuussusersorneqarsimanerat, aamma

3) ID-mik ilisarnaatitut normui.

*Imm. 3.* ID-mik ilisarnaasersuisoqarsimaneranik akiuussusersuisoqarsimaneranilluunniit amingaateqartoqarpat kommunalbestyrelsit nuussinissaq itigartitsissutigisinnaavaat.

*Imm. 4.* Tuniluuttoqarsinnaanera aarlerinarnerulersimappat qimminik qimuttunik nuussineq inerteqqutaavoq.

*Imm. 5.* Imm. 1 aamma 2 malillugit nalunaarutigeqqaarnagit qimminik qimuttunik nuussisoqarpat imaluunniit imm. 3 aamma 4-mut akerliusumik nuussisoqarpat kommunalbestyrelsip peqqussitigisinnaavaa qimmit qimuttut kommunalbestyrelsip innersuussutaanut qimmiliviugallartumut qimmit qimuttut nuukkallartinneqarnissaat pillugu. Qimminik qimuttunik nuussinermi aningaasartuutit qimminik qimuttuutillip akilissavai.

*Imm. 6.*  Qimmit qimuttut angallanneqarneranni qimuttoqarfiunngitsunut aqqusaaqqaartussanut tunngatillugu Uumasunut nakorsaaneqarfik tamatumunnga immikkut allakkatigut akuersissuteqaqqaartassaaq.

*Imm. 7*. Naalakkersuisut qimminut qimuttuunngitsunut allanut qimuttoqarfikkullu aqqusaartunut tunngasunik malittarisassiorsinnaapput, matumanilu uninngatitsivinnut piumasaqaatit kiisalu qimminik passussinernut il.il. kiisalu uppernarsaatinik ilanngussanut tunngasut eqqarsaatigalugit.

**§ 5.** Qimmit § 3-mi, imm. 1-3-mi unioqqutitsilluni pigineqartut, eqqunneqarsimasut piaqqiortinneqarsimasulluunniit qimmimik piginnittumut taarsiissuteqarfiunngitsumik aamma piginnittumit akilerneqartussanngorlugu kommunalbestyrelsip suliniuteqarneratigut toqunneqartassapput, taamaattoq imm. 4 takuuk.

*Imm. 2.* Qimmeq qimminut qimuttoqarfinnut ilaatinneqartunut ilaanersoq taakkuninngaluunniit akusaanersoq nalornissutigineqarpat piginnittup qimmip qimmeqatigiinnit sorlerneersuuneranik suuneranilluunniit uppernarsaanissaa uumasunut nakorsaqarfiup piumasarisinnaavaa.

*Imm. 3.*  Imm. 2 malillugu piffissami qimmip suminngaanneernerata aalajangernissaata tungaanut uumasunut nakorsaqarfiup qimmip allanit immikkoortinnissaanut pisinnaatitaavoq.

*Imm. 4.*  Qimmip suminngaanneernera uppernarsarneqarsinnaanngippat uumasut nakorsaqarfiat kommunalbestyrelse isumasioqatigereerlugu qimmeq kalaallit qimmerineraat qimuttoq inaarutaasumik aalajangiissaaq. Uumasunut Nakorsaqarfiup aalajangerpagu qimmeq kalaallit qimmerinngikkaat qimuttoq toqunneqassaaq , qimuttunit qimmeqarfimmit piaartumik anninneqanngippat.

*Imm. 5.* Allanit immikkoortinnissaanut atatillugu aningaasartuutit imaluunniit passussinermi qimmillu suuneranik aalajangiiniarnermut atatillugu suliniutit allat kia akilissanerai pillugit Naalakkersuisut sukumiinerusunik malittarisassiorsinnaapput.

*Imm. 6.*  Qimmeq kalaallit qimmerineraat qimuttoq pillugu uppernarsaatit suut atorneqarsinnaanersut kiisalu kia tamatumunnga aningaasartuutit akilissanerai pillugit Naalakkersuisut ersarinnerusunik malittarisassiorsinnaapput.

**§ 6.**Uumasut nakorsaaneqarfiat §§ 3 aamma 5 malillugit inuit qimminik nuussinissaannut toqutsinissaannulluunniit pisinnaatissinnaavai.

*Imm. 2.* Piginnaatitsineq suliamiit suliamut tunniunneqartassaaq suliamullu aningaasartuutit piginnittumit akilerneqassapput.

**Kapitali 3**

*Qimuttunik qimmeqarneq*

**§ 7.** Qimuttumik qimmiutilik qimmiummi qimuttup ajoqusigaannut taarsiisussaatitaavoq.

*Imm. 2.* Inuit 18 inorlugit ukiullit taamaallaat qimuttunik qimmeqarsinnaapput angajoqqaatik paarsisutilluunniit akisussaasoralugit.

*Imm. 3.* Qimmit akisussaanerinut sillimmasiisarneq pillugu Naalakkersuisut malittarisassiorsinnaapput.

**§ 8.** Qimuttunik qimmiutillip qimmiutini isumassorluartassavai.

*Imm. 2.* Taakku saniatigut qimmit qimuttut:

1) panertumik nallavissaqartinneqassapput kiisalu anorimut, silamut seqinermullu assiaquserneqassallutik,

2) minnerpaamik ullormut ataasiarluni takusarneqarlutillu nerukkarneqartassallutik, aamma

3) minguitsumik imeqartinneqarlutik apummilluunniit minguitsumik peqartinneqarlutik.

*Imm. 3.* Arnavissat ilummisut sarliallillu qimminut ineqartinneqassapput silamut illersuutissaminnik. Ima pitunneqassapput qimmit sarliartut piaraalu qimmit inaannut ajornaquteqanngitsumik isersinnaassallutik. Qimmit inaat ima aaqqissugaassaaq, qimmeq arnaviaq inimi iluani akornuteqanngitsumik kaajallassinnaassalluni qimminik ajoqusiinani.

*Imm. 4.* Qimmit qimuttut piaraat arnaminiitinneqassapput sapaatit akunneri ikinnerpaanik arfineq-pingatsiinissaata tungaannut,arnaa toqusimanngippat, taassuma kingorna uumasunut nakorsaaneqarfik attavigineqassaaq iliuusissat paasiniarlugit imaluunniit qimmiaqqat toqunneqassapput.

**§ 9.** Qimmit qimuttut arfinilinnik qaammateqalereersimasut kalunnernik pitussimassapput, mattusimaneqarlutik, ungaluukkani mattusimaneqarlutik imaluunniit pituutaqartinneqassallutik, taamaattoq imm. 3 aamma 4 takukkit.

*Imm. 2.*  Qimmiliviit ungalusat ima angitigissapput qimmit qimuttut ajornaquteqanngitsumik aalanissaminnut inissaqarlutik ajornaquteqanngitsumillu nallarsinnaallutik. Qimmiliviit ungalusat qajannaallutillu qimminut qimuttunut ajoqusiisinnaasunik aarlerinartoqassanngillat.

*Imm. 3.* Qimmit qimuttut piginnittuat nakkutilliisoralugu illoqarfiup nunaqarfiulluunniit avataani piniarnermi sunngiffimmiluunniit sammisaqarnermi pituussaarsimaneqarsinnaapput.

*Imm. 4.* Qimmit qimuttut qaammatinik arfinilinnit utoqqaanerit qimmilivimmi piginnitsiminnik nakkutigineqarlutik naalakkersorneqarlutillu sivikitsumik pituussaaqqatinneqarsinnaapput.

**§ 10.**Qimmit qimuttut pitutat minnerpaamik 3 meterit tikillugit aalaffissaqartinneqassapput. Qimmit qimuttut aalasinnaassapput akornutitaqanngitsumillu nallarsinnaassallutik.

*Imm. 2.* Kalunnerit pituutarineqartut siunertamut naapertuuttumik sananeqaateqassapput minnerpaamik ataatsimik ajunngitsumik qissaruteqarlutik qimmimullu qimuttumut ajoqusiissanatik iluaalliortitsissanatilluunniit.

*Imm. 3.* Qimmit qimuttut marlukkaarlugit pitunneqarpata kalunnerit takissusaat aaqqinneqassapput qimmit pissusaat ataasiakkaatullu pisariaqartitaat malillugit.

*Imm. 4.*  Qimmit pitoqqasut akornat pituutaq siaaqqatillugu imminnut minnerpaamik 1 meterimik ungasitsigissapput.

*Imm. 5.*  Qimusserluni angalanernut, piniariarnernut assigisaanullu atatillugit qimmit qimuttut angalanermi kalunnerniut pitunneqarsinnaapput qimminut ataasiakkaanut aalasinnaanerannik minnerpaamik 3 meterip radiusilimmut piumasaqaammik eqquutsitsinngitsunik, tak. imm. 1. Angalanermulli kalunnerit ima ilusilersorneqassapput:

1) Qimmit qimuttut ataasiakkaarlutik tamarmik akornuteqanngitsumik aalasinnaallutik.

2) Qimmit qimuttut ataasiakkaarlutik nallarsinnaallutik kiisalu qimminit qimuttunit allanit ungavarsinnaallutik.

3) Qimminut qimuttunut ajoqusiisinnaanatik.

*Imm. 6.* Angalanermi kalunnernik ataavartumik atuinermi qimmit kalunneri angalanermi kalunnernit minnerpaamik 3 meterinik kalunneqassapput. Angalanermi kalunnernik ataavartunik atuinermi qimmit marlukkaarlugit pitunneqassapput.

**§ 11.** Qimmit qimuttut qungasequtaat atorneqartut minnerpaamik 2 cm-erinik silitsigissapput.

*Imm. 2.* Nigavillugit qungasequtit, qungasequtit innaallagissamoortut qungasequtilluunniit allat qimmimut qimuttumut anniaataasinnaasut iluaalliortitsisinnaasulluunniit inerteqqutaapput.

**§ 12.** Qimmit qimuttut pituussaartut piginnittuata piaartumik tiguniartussaavai. Imm. 2. Qimminik qimuttunik tigusinermi illersorneqarsinnaasumik pineqassapput pisariaqanngitsumillu naalliutsinneqassanatik, tak. § 8, imm. 1.

*Imm. 2.* Qimmit qimuttut qaammatinik arfinilinnit utoqqaanerit pituussaaqqasut kommunalbestyrelsimillu tiguneqartut chipnormui atorlugit kia piginerai paasiniarneqassapput piginnittuallu attaveqarfigalugu, taamaassinnaanngippallu akunnerni 72-ini inuttassarsiorneqassallutik. Piginnittoq nal. akunnerni 72-ini nalunaarsimanngippat kommunalbestyrelsip qimmeq allamut pigisussanngorlugu nalunaarsorsinnaavaa imaluunniit toqutsissinnaavaa.

*Imm. 3.* Qimmit qimuttut pitunneqanngitsut angalaannartut allanut navianartorsiortitsisut piaartumik toqunneqassapput piginnittumut taarsiinertaqanngitsumik.

*Imm. 4.* Qimmip qimuttup inuttassarsiuunnerani tiguniarneqarneranut, tiguneqarnerani nerisaqartinneranut uninngatinneranullu aningaasartuutaasut piginnittumut kommunalbestyrelsip akiligassanngortissinnaavaa.

**§ 13.** Qimmit uumatillugit nuunnermi aallarnermiluunniit naammattumik nakkutilliisoqartinnagit qimaannarneqarnissaat inerteqqutaavoq.

*Imm. 2.* Kommunalbestyrelsip uumasunut nakorsaqarfikisumasioqatigeerlugu qimmeq qimuttoq akunnerni 72-inik amerlanerni nakkutigineqarani qimanneqarsimasoq allanut pigisassanngorlugu nalunaarsorsinnaavaat imaluunniit toqutsissinnaallugu.

*Imm. 3.* Imm. 2 naapertorlugu toqutsineq piginnittumit akilerneqassaaq tassungalu taarsiinertaqanngitsumik pisinnaalluni.

**§ 14.**  Kiisortunik qimuttunik qimmeqarnissaq inerteqqutaavoq.

*Imm. 2.*  Qimmeq qimuttoq kiisortoq toqunneqassaaq, taamaattoq imm. 3 takuuk.

*Imm. 3.* Qimmit qimuttut ittoqutinngorniuullutik ningioqutinngorniuullutilluunniit pagginnerminni qimmimik qimuttumik allamik kiiserujussuartoq imm. 2-mi piumasaqaatinit ilaatinneqanngilaq. Taamatuttaaq qimminut qimuttunut uumasunik kiisortunut qitsunnillu angalaannartunut kiiserujussuartunut tamanna atuuppoq.

*Imm. 4.* Sakkortuumik kiisisimanernut tunngasuni sulianik naliliiniarnermi kommunalbestyrelsip uumasullu nakorsaqarfiata akornanni isumasioqatigiittoqassaaq. Imm. 1-3 malillugit Uumasunut Oqartussaqarfik inaarutaasumik aalajangiissaaq.

*Imm. 5.*  Qimmimik toqutsinissaq kommunalbestyrelsip qukalliissavaa.

*Imm. 6.* Qimminik qimuttunik kiisortunik toqutsineq piginnittumit akilerneqassaaq tassungalu taarsiinertaqanngitsumik pissalluni.

**Kapitali 4**

*Qimmiliviit aamma qeqertat qimmiliviusartut il.il.*

**§ 15.** Kommunalbestyrelsi nunaminertamik tunniussissaaq qimmilivissamillu naleqquttumik innersuussissalluni, tak. § 18.

*Imm. 2.* Qimmiliviit panertuullutillu sapinngisamik toqqissumiillutik taamaalillutik qimmit qimuttut tamaani uninngasinnaallutillu akornutitaqanngitsumik nallarsinnaallutik.

*Imm. 3.* Qimmiliviit qimminut avatangiisinulluunniit peqqissutsimut navianaateqarsinnaasut atorneqassanngillat innersuussutaanatilluunniit, kiisalu avatangiisinut annertuallaamik akornutaassanatik.

*Imm. 4.*  Qimmilivimmi ersarissumik piginnittumut attavissaa pillugu paasissutissaqarnissaa qimminik qimuttunik piginnittup isumagissavaa kiisalu qimmilivimmi qimmit qassiuneri paasissutissat ilanngullugit takuneqarsinnaassalluni.

*Imm. 5.*  Piginnittoq qaqugukkulluunniit pisussaavoq qimmilivittut innersuunneqartut eqqiluisaartinnissaat torersuunissaallu qimminullu ajoqusiisinnaasut peersimanissaat qulakkiissallugit.

*Imm. 6.*  Kommunit piumaffigineqarnermikkut uumasunut nakorsaaneqarfik ilisimatissavaat qimmiliviit suut qimmiutilinnit kikkunnit atorneqarnersut tunniunneqarsimanersulluunniit.

**§ 16.** Nunaminertanik qeqertanillu qimmilivissaqqissunik kommunalbestyrelsi innersuussillunilu tunniussissaaq.

*Imm. 2.* Qeqertat qimmiliviit taamaallaat piffissami maajip aallaqqaataaniit septembarip 30-anut atorneqarsinnaapput imaanerani.

*Imm. 3.* Qeqertaq qimmilivik qimmeqatigiinnik ataasiinnarnit qimmiliviussaaq.

*Imm. 4.*  Qeqertami qimuttunut qimmilivimmi ersarissumik piginnittumut attavissaa pillugu paasissutissaqarnissaa kommunalbestyrelsip isumagissavaa kiisalu qeqertami qimmilivimmi qimmit qimuttut qassiuneri paasissutissat ilanngullugit takuneqarsinnaassalluni.

*Imm. 5.* Kommunit piumaffigineqarnermikkut uumasunut nakorsaaneqarfik ilisimatissavaat qeqertat qimmiliviit suut qimmiutilinnit kikkunnit atorneqarnersut tunniunneqarsimanersulluunniit.

**§ 17.** Qimmit qimuttut ataatsimoorteqqusaanngillat sumiiffinni uumasunut avatangiisinulluunniit peqqissutsikkut aarlerinartorsiortitsisinnaasuni imaluunniit qimminut qimuttunut taakkununnga naleqqutinngitsunut sumiiffinnut ataatsimoorteqqusaanngillat.  
 *Imm. 2.* Naalakkersuisut qimmit qimuttut ataatsimoortinnissaannut tunngasunik malittarisassiorsinnaapput, matumani akiuussutissaliinernut, atortorissaarutinut qimmillu qimuttut ataatsimoortinneqarneranni amerlanerpaanik qassiusinnaanerat pillugu piumasaqaatit ilanngullugit.

**Kapitali 5**

*Qimuttunik qimmeqarneq pillugu ileqqoreqqusaliorneq*

**§ 18*.***  Kommunalbestyrelsip kommunimi qimminut qimuttunut ileqqoreqqusaq suliarissavaa.

*Imm. 2.* 1-imi taaneqartut atuutilinnginnerini Naalakkersuisunit akuerineqaqqaartassapput.

*Imm. 3.* Naalakkersuisut imm. 1-imi ileqqoreqqusat taaneqartut malittarisassat sukumiinerusut aalajangersartarpaat.

**Kapitali 6**

*ID-mik nalunaaqutsiinerit, akiuussusersuinerit nalunaarsuinerillu*

**§ 19.** Qimmimik qimuttumik  **qimmillip** imaluunniit qimmimik unioqqutitsinani eqqussisup isumagissavaa uumasup tassunga atuuttussamik, atajuartussamik ID-mik nalunaaqutsersimanissaa kiisalu uumasut nakorsaaneqarfiata akiuussusersuinermut pilersaarutaa malillugu akiuussusersimassallugu. ID-mik nalunaaqutsiineq kapiteqqaarnissaq sioqqullugu imaluunniit kapitinnermut siullermut atatillugu pissaaq.

*Imm. 2*. Qimmit qimuttut akuttunngitsumik qimmit nappaataannut, parvovirusimut perlerornermullu akiuussuserneqartassapput.

Imm. 3. Imm. 1 malillugu akiuussusersuinerit aamma ID-nik nalunaaqutsersuinerit uumasut nakorsaattut ilinniarnikumit Naalakkersuisunillu akuerisaasumit imaluunniit sulisunit uumasut nakorsaqarfiannit pisinnaatinneqartumit taamaallaat suliarineqarsinnaapput.    
 Imm. 4. Kommunimi pisussatut akiuussuersuinissamik ID-millu nalunaaqutsersuisussanik pisariaqartunik sulisussanik kommunalbestyrelsimit atorfinitsitsisoqassaaq nakkutiginnissallunilu.  
 Imm. 5. Kommunalbestyrelsip inassuteqaateqarnera naapertorlugu kommunini qimminut akiuussutissanik kapuisartussat akuerisaasut Uumasut nakorsaqarfianit ilinniartillugillu piginnaatissavaat.

**§ 20.**  Qimmimik piginnittoq akiuussutissamik kapuinissamut imaluunniit ID-mik nalunaaqutsiinissamut akerliuppat, § 19, imm. 1 takuuk, kommunalbestyrelsip suliniutigissavaa, piginnittumut akiligassanngorlugu uumasoq pinngitsaaliilluni akiuussutissanik kapineqassasoq, nalunaaqutserneqassasoq.  
  *Imm. 2.* Imm. 1 naapertorlugu pinngitsaaliilluni nalunaaqutsiisoqarsinnaanngippat qimmip qimuttup piginnittumut akiligassanngorlugu taarsiinertaqanngitsumillu toqunneqarnissaa kommunalbestyrelsip sulissutigissavaa.

*Imm. 3.* Qimminik qimuttunik pisussaaffittut katsorsarnissaannut malittarisassanik, soorlu miluuffigisaminnit ilanngartuisunik peqqissaanermillu imaluunniit pitsaaliuinermik passussinerit allat pillugit Naalakkersuisut ersarinnerusunik malittarisassiorsinnaapput.

*Imm. 4.*   Akiuussusersuinissamut malittarisassat ersarinnerusut, taakkununnga ilanngullugit akiuussusersuinerit akulikissusaat, akiuussutissanut assigiinngitsunut tunngasut pillugit piumasaqaatit kiisalu akiuussusersuinerit pillugit pilersaarutit Naalakkersuisut ersarinnerusunik malittarisassiorsinnaapput,kiisalu inatsisitigut piumasaqaatinut akiuussusersuinernut pilersaarutit pillugit § 19, imm. 2-mi nappaatit taaneqartunit nappaatinut allanut akiuussusersuinermik ilaqarsinnaallutik.

**§ 21.**  Qimmit qimuttut tamarmik akiuussusersuinermut pilersaarutit aalajangersakkat malillugit akiuussusernissaat iD-millu nalunaaqutsersimanissaat kommunalbestyrelsip qulakkiissavai, aamma akiuussuersuereernerup ID-milluunniit nalunaaqutseereernerup kingorna ullorsiutit malillugit kingusinnerpaamik ullut 30-t kingorna nuna tamakkerlugu uumasunut paasissutissaasivimmut ilanngullugit tamanna naapertorlugu nutartersimassallugu.

*Imm. 2*. Piginnittup aamma qimmimi allannguuteqarnerat kiisalu attaveqarnissamut paasissutissanik allannguisoqarpat kommunimut nalunaarutigissavaa. Matumanilu qimmiaqqat nutaat inuttaasa qimmianni piaraasut. Piaqqat uumaannartut amerlassusaat kommunalbestyrelsimut nalunaarutigineqassapput piaqqiaaneranniit kingusinnerpaamik ullut suliffiit arfineq-marluk iluanni.

*Imm. 3.* Kommunip imm. 2 malillugu allannguutit qaammatisiutip ullui 30-t qaangiutsinnagit nuna tamakkerlugu uumasut pillugu paasissutissanik katersuivimmut nalunaarutigissavai.

Imm. 4. Imm. 1 naapertorlugu nalunaarutiginninnerit pillugit Naalakkersuisut malittarisassiorsinnaapput, matumani ilaatigut kommunalbestyrelsit paasissutissat suut nalunaarutigissaneraat kiisalu qanoq nalunaaruteqartoqartarnersoq ilanngullugu.

**§ 22.** Qimmit qimuttut qimmit nappaataannut, parvovirusimut perlerornermullu akiuussutissamik kiisalu ID-mik nalunaaqutsersornerannut atatillugu aningaasartuutit Nunatta karsiata akilertassavai..

*Imm. 2.* Akiuussutissanik, ID-mik nalunaaqutsersuutinik atortunillu nassiussinermi aningaasartuutit kommunalbestyrelsimit akilerneqassapput.   
*Imm. 3.* § 19, imm. 2-mi aalajangersarneqartut saniatigut akiuussusersuinerit piginnittumit akilerneqassapput.

*Imm. 4*. Imm. 1-imi eqqaaneqartunut nappaatinut allanut akiuussusersuinernut aningaasartuutit Naalakkersuisut susassarinngilaat.

**Kapitali 7**

*Nappaalasoqalernerani tuniluuttoqarneranilu iliuusissat*

**§ 23.** Qimminik qimuttunik Uumasunut nakorsaqarfik nakkutilliinermik aallartitsisinnaavoq qimmit tunilaatiasumik nappaateqartutut ersiuteqarpata imaluunniit arlaannik peqqiilliuuteqarpata illersugassaappataluunniit. Uumasunut nakorsaqarfik nakkutiginninnernut atatillugu misiligutissanik tigooqqaallunilu katersisinnaavoq, kiisalu immikkut nalunaaqutsersuilluni nalunaarsuillunilu, tunillaassuutsitsinaveersaarutinik suliniutinik aallartitsisinnaalluni kiisalu uumasunik nakorsaanermik periaatsinik allanik suliaqarsinnaalluni.  
 Imm. 2. Qimminik piginnittoq Uumasunut nakorsaaneqarfimmut pisuni imm. 1-imi ittumi akeqanngitsumik pisariaqarnera naapertorlugu ikiuutissaaq.

*Imm. 3.* Qimmit nappaataannik parvovirusimillu annerusumik tuniluuttoqarluni nappaalasoqarnerani akiuussutissiineq annertusineqarsinnaavoq.

*Imm. 4.*  Kommunalbestyrelsi nappaalanermik tuniluuttumik pasitsaassaqarpat Uumasunut nakorsaaneqarfik piaartumik attavigissavaa.

**§ 24.** Qimmit qimuttut akornanni nappaalasoqalerpat tuniluutsitsinaveersaarnermik pisariaqartunik suliniutinik kommunalbestyrelsit Uumasut nakorsaqarnikkut oqartussaaffiannit aallartitsinissamut peqquteqarsinnaapput.

*Imm. 2.* Nappaammik siaruarterinissamut aarlerinaateqalersitsisoqassappat illoqarfiit nunaqarfiillu akornanni qimminik qimuttunik eqqussuineq annissuinerlu kiisalu qimusserneq Uumasut nakorsaqarnikkut oqartussaaffiata inerteqqutigisinnaavaa.

*Imm. 3.* Uumasunut nakorsaaneqarfimmit piginnaatinneqartut uumasut nakorsarinngisai, qimminik akiuussusersuisuunngitsut qimminilluunniit nakkutilliisuunngitsut qimminik akiuussusersuisut qimminilluunniit nakkutilliisut taama iliornissaminnut immikkut akuerisaasut nappaalasoqalernerani nappaatinilluunniit tuniluuttoqarnerani akiuussusersuisinnaapput.

*Imm. 4.* Imm. 1-imi suliniutinik aallartitsinermut attuumassuteqartunik aningaasartuutit kommunalbestyrelsimit akilerneqassapput.

**Kapitali 8**

*Piaqqiortitsineq, qimmit sungiusaaviinik ingerlatsineq, niuerneq assartuinerlu*

**§ 25.** Qimmit sungiusaaviinik, angerlarsimatitsisarfinnik aamma paaqqinnittarfinnik pilersitsineq, aaqqissuussineq ingerlatsinerlu taamaallaat Uumasunut Nakorsaaneqarfimmit akuersissuteqarnikkut pisinnaapput.

*Imm. 2.* Qimmit sungiusaaviinik ingerlatsinermut, piaqqiortitsinermut, allisaanermut, nipitartitsinermut kiisalu piaqqanik paarsinermut arnavissanillu ilummisunik paarsinermut paaqqutarinninnerlu pillugit Naalakkersuisut ersarinnerusunik malittarisassiorsinnaapput.

**§ 26.** Qimuttunik qimminik niuerneq pillugu Naalakkersuisut ersarinnerusunik malittarisassiorsinnaapput, matumani ilaallutik pisinermi tunisinermilu nalunaaruteqarneq nalunaarutiginninnerlu, peqqissusaannut tunngasunut piumasaqaatit, misissuinerit, passussinerit, assartuinerit, uninngatinneqarneri assigisaannullu tunngasut.

**§ 27.**  Qimminik qimuttunik assartuineq illersorneqarsinnaasumik qimmillu qimuttup isikkua aamma peqqissusaa isiginiarlugit assartuisoqartassaaq.

*Imm. 2.*Nalunaaquttap akunnerinik sisamanik sivisunerusumik angalasoqassatillugu qimmit qimuttut imermik imersinnaassapput.

*Imm. 3*. Qimminik qimuttunik assartuinermut tunngatillugu Naalakkersuisut ersarinnerusunik malittarisassiorsinnaapput, matumani ilaatillugit assartorneranni uppernarsaatinik nassataqartinneqarnissaannut piumasaqaatinut tunngasut.

**Kapitali 9**

*Qimminik qimuttunik pilattaanermik nakorsaasersuillunilu passussinerit* *kiisalu napparsimmavinnik il.il. pilersitsinerit ingerlatsinerillu.*

**§ 28.** Qimminik qimuttunik pilattaanermik nakorsaasersuillunilu passussinerit uumasut nakorsaqarfianit akuerisaasumik uumasut nakorsaannik taamatullu passussinissamik Naalakkersuisunit akuersissuteqartumit taamaallaat suliarineqarsinnaapput. Nakorsaatinik katsorsaaneq ima paasineqassaaq nakorsaatinik tamanik katsorsaaneq, akiuussusersuineq minillugu.

*Imm. 2.*  Immikkoortoq 1-imit ilaatinneqanngillat nakorsaatit nakorsaatinilluunniit allanik atuilluni katsorsaanerit Naalakkersuisunit akuerisaasunit peqqinnissaqarfimmit sulisunut tunniunneqartut suliaritinneqartulluunniit Naalakkersuisunit akuerisaasumik uumasunit nakorsamit ilitsersuusioreernikkut, isumaqatigeereernikkut tunniussinissamilluunniit innersuussereernikkut.

*Imm. 3.* Qimmip qimuttup isikkuanik allannguisussanik passussinerit inerteqqutaapput.

*Imm. 4.* Atortulersorluni allatulluunniit iliorluni qimmit qimuttut kigutaannik ajoqusiinissaq inerteqqutaavoq.

**§ 29**. Uumasunut napparsimmavinnik uumasunullu nakorsiartarfinnik ingerlatsinerit pillugit Naalakkersuisut erseqqinnerusumik malittarisassaliorsinnaapput.

**Kapitali 10**

*Qimussimik sukkaniunnerit*

**§ 30.** Qimussimik sukkaniunneq umanninerlu kiisalu taakkuninnga ingerlatsineq pillugit Naalakkersuisut ersarinnerusunik malittarisassiorsinnaapput.

**Kapitali 11**

*Ilisimatusarneq, misileraaneq qimmillu sannaannik passussineq*

**§ 31.** Qimmit qimuttut anisuumik mannissanilluuniit tigusinerit nuussinerillu taamaallaat pisinnaapput Uumasunut nakorsaaneqarfik immikkut akuersissuteqarpat inunnillu uumasunut nakorsaaneqarfimmit akuerisaasunit.

*Imm. 2.* Kalaallit qimmii qimuttut sannaannik passussinermut, matumanilu anisuumik mannissanilluuniit nuutsivigineqarsinnaanerannut tunngasunik Naalakkersuisut ersarinnerusunik malittarisassiorsinnaapput.

**§ 32.** Qimminik qimuttunik ilisimatusarneq, misiligutissanik paasissutissanillu katersineq kiisalu nakkutilliineq misileraanerillu suulluunniit qimmit sannaannut isumalluutinik atuineq taakkununngalu atatillugu suliaqarneq taakkununnga malittarisassat qaqugukkulluunniit atuuttut malillugit pisassapput.

*Imm. 2.* Imm. 1 naapertorlugu akuersissuteqartoqassappat misileraanerup suliarineqarnera pillugu paasissutissat katersorneqartut tamaasa pillugit Uumasunik nakorsaqarnermi oqartussaaffik ilisimatinneqassaaq.

*Imm. 3.* Imm. 2 naapertorlugu ilisimatitsineq Uumasunik nakorsaqarnermi oqartussaaffiup piumasaqarneratigut pissaaq kingusinnerpaamik misileraanerup naammassineqarneranit Uumasunullu nakorsaaneqarfiup piumasaqarneratut isikkoqartinneqassalluni. Tassunga atatillugu saqqummersitat Uumasunut nakorsaaneqarfimmut nassiunneqartassapput tamanut saqqummiunneranut atatillugit.

*Imm. 4.*  Qimminik qimuttunik ilisimatusarneq misileraanerlu pillugit maleruagassanik erseqqinnerusunik Naalakkersuisut aalajangersaasinnaapput.

**Kapitali 12**

*Nakkutilliineq, unnerluutiginninneq aamma uparuaaneq*

**§ 33.**  Inatsisartut inatsisaanni matumani aalajangersakkat malinneqarnersut Naalakkersuisut nakkutigissavaat.

**§ 34.**  Kommunalbestyrelsip Inatsisartut inatsisaanni uani §§-it 3-4, § 5, imm. 1, § 7, imm. 2, §§ 8-17, §§ 19-21, § 28, imm. 1-2 atuutsinneqarnersut nakkutigissavai.

*Imm. 2.* Piumasaqaatit §§-ini 3-5, § 7, imm. 2, §§ 8-17 aamma §§ 19-21-mi aalajangersarneqartut taakkuluuniit naapertorlugit malittarisassat aalajangersarneqartut malinneqarnissaat qularnaarniarlugu peqqussutit inerteqqutillu pisariaqartutut isigineqartut kommunalbestyrelsinit nalunaarutigineqassapput.

*Imm. 3.* Kommunalbestyrelsip Uumasunut Nakorsaaneqarfik suliani Inatsisartut inatsisaanni uani § 5, imm. 4, § 8, imm. 4, § 13, imm. 2, § 14, imm. 4, § 34, imm. 5 aamma § 37, imm. 2 malillugu tunngasuni isumasiortassavaa kiisalu uumasuuteqarnermut tunngasuni nalornileruni imaluunniit inatsit malillugu oqartussaasutut akisussaaffimminut tunngasuni nalornileruni.

*Imm. 4.* Kommunalbestyrelsi Uumasunut nakorsaaneqarfimmut nalunaaruteqassaaq, pissutsinik oqartussaqarfiup taassuma iliuuseqarfigisariaqagaanik maluginiagaqaruni.

*Imm. 5.* Qimmimik qimuttumik toqutsiniarnermut kommunalbestyrelsi Uumasunut nakorsaaneqarfik isumasioqatigereerlugu aalajangissaaq. Inatsisartut inatsisaat una malillugu qimminik qimuttunik toqutsineq kommunalbestyrelsimit imaluunniit Uumasunut nakorsaaneqarfimmit imaluunniit oqartussanit taakkunannga inuit toqutsinissamut piginnaatinneqartunit suliarineqartassaaq, piginnittup nammineerluni oqartussanit inatsisit malillugit peqquneqarneratigut toqutsinngippat.

**§ 35.** Uumasunut Nakorsaaneqarfiup suliani uumasunik illersuiniarnermut uumasunullu tunngasunik suliaqarnermut ilisimasaqarnissamut pisariaqartuni pingaarnertut nakkutilliisuuvoq, tak. § 3, imm. 3-4, § 5, imm. 1-4, § 6, § 14, imm. 4, §§ 19-21, §§ 23-24, § 25, § 28, § 31-32 kiisalu §§ 36-37.

*Imm. 2.* Uumasunut nakorsaaneqarfik nammineq najuussinnaatinnagu, oqartussaqarfiup aalajangigaanik suliaqarnissaminut kommunalbestyrelsi pisussaaffeqarpoq.

*Imm. 3.* Uumasunut nakorsaaneqarfik kinaassutsimik uppernarsaateqarluni eqqartuussivimmillu piginnaatitsissuteqaratik qaqugukkulluunniit pisortat namminersortullu illuutaannik, iniutaannik, angallataannik allagaataanillu takusaasinnaapput paasissutissanik Inatsisartut inatsisaat una naapertorlugu malittarisassiat tunngavigalugit aalajangiinissanut atugassanik pissarsiniarluni.

*Imm. 4.* Uumasunut oqartussaqarfik imm. 3 malillugu inunnut paasissutissanik katersinissaminnut naleqquttutut isigineqartunut piffissami killilikkami piginnaatitsissuteqarsinnaavoq.

**§ 36.**  Kialuuniit qimmeq qimuttoq § 8, naapertorlugu illersorneqarsinnaanngitsumik pineqarsoriguniuk tamanna kommunalbestyrelsimut Uumasunulluunniit nakorsaaneqarfimmut ingerlaannaq nalunaarutigissavaa.

**§ 37.** Qimmit qimuttut illersorneqarsinnaanngitsumik pineqarpata akisussaasoq uumasup pineqarnera pillugu kommunalbestyrelsimit iliuuseqarnissamik peqquneqarsinnaavoq.

*Imm. 2.*  Qimmeq qimuttoq napparsimappat iluarsineqarsinnaanngitsumilluunniit ajoqusersimappat kommunalbestyrelsi Uumasunut nakoprsaaneqarfik isumasioqatigereerlugu qimmip qimuttup toqunneqarnissaanik peqqusisinnaavoq uumaannassaguni naalliuppallaassappat.

*Imm. 3.* Peqqussut allaganngorlugu nalunaarutigineqassaaq. Kiisalu peqqussuteqartoqannginnerani qimmimut qimuttumut akisussaasuusoq oqaaseqarnissaminut periarfissaqartitaassaaq.  
 *Imm. 4.* Qimmip qimuttup naalliukkunnaarsinneqarnissaa pissutigalugu imaluunniit akisussaasoq aallarsimasutut naatsorsuutigineqarpat pisariaqarnera naapertorlugu imm. 3 atuutinngiinnarsinnaavoq. Piginnittoq aallarsimasutut isigineqarpat qimmeq qimuttoq allamut naleqquttumut tunniunneqarsinnaavoq imaluunniit toqunneqarsinnaavoq.  
 *Imm. 5.* Imm. 2 naapertorlugu toqutsineq qimmip qimuttup piginnittuanut akiligassanngorlugu aamma taarsiinertaqanngitsumik pissaaq.

**§ 38.** Peqqussutit inerteqqutillu naammattumik piffissaliinikkut tunniunneqartassapput, taamaattoq akunnerit 72-it qaangernagit.

*Imm. 2.* Qimmip qimuttup naalliutsinnissaa pitsaaliorniarlugu pisariaqarnera naapertorlugu aarlerisaaruteqaqqaarnani peqqusisoqarsinnaallunilu inerteqquteqartoqarsinnaavoq.

**§ 39.** Qimuttumik qimmillip § 34 naapertorlugu peqqussut inerteqqulluunniit malinngippagu kommunalbestyrelsip Uumasunulluunniit nakorsaaneqarfiup qimmeq qimuttoq naleqquttumut nutaamut piginnittussamut nalunaarsorsinnaavaa tamanna uumasunut illersuiniarneq eqqarsaatigalugu illersorneqarsinnaappat. Tamanna pisinnaanngippat kommunalbestyrelsip imaluunniit Uumasunut nakorsaaneqarfiup qimmeq qimuttoq piginnittumut akiligassanngorlugu toqutsissinnaavaat. Toqutsineq piginnittumut taarsiinertaqanngitsumik pisinnaavoq qimmeq qimuttoq allanut navianartorsiortitsisimappat.

**§ 40.**  Nalunaaruteqarneq, peqqussutit inerteqqutillu pillugit Naalakkersuisut ersarinnerusumik malittarisassiorsinnaapput.

**Kapitali 13**

*Naammaqittaalliut*

**§ 41**. Aalajangersakkami aalajangerneqarpoq kommunalbestyrelsip aalajangingai Uumasunut nakorsaaneqarfimmut naammagittaalliuutigiuneqarsinnaasut, taamaattoq oqartussat taakku marluk isumasioqatigiillutik aalajangigaat pinnagit. Aalajangiinerup naammagittaalliuutigineqartup tiguneranit sap.ak. 4-t ingerlanerini naammagittaalliuummik tunniussisoqassaaq.

**Kapitali 14**

*Pineqaatissiinerit*

**§ 42.** Nalunaarummi matumani §§ 3-5, § 7, imm. 2, §§ 8-14, § 17, imm. 1, §§ 19- 20, § 23, imm.2, § 24, imm. 2, § 25, imm. 1, §§ 27-28, §§ 31-32, § 37 aamma § 39-mi pinerluttulerineq pillugu inatsimmi aalajangersakkanik unioqqutitsineq pineqaatissiissutaasinnaavoq.

*Imm. 2.*  Inatsisartut inatsisaannit uumannga aalajangersakkat malillugit Pinerluttulerineq pillugu inatsimmi malittarisassiat malillugit akileeqqusissutitut ittumik pineqaatissiissutinik nassataqartitsisoqarsinnaavoq.

*Imm. 3.* Inatsisartut inatsisaanni uani §§ 3-5, § 7, imm. 2, §§ 8-14, § 17, imm. 1, §§ 19- 20, § 23, imm. 2, § 24, imm. 2, §§ 27-28, §§ 31-32, § 37, § 39-mik Inatsisartulluunniit inatsisaat una naapertorlugu aalajangersakkanik sakkortuumik utikattumillu unioqqutitsinerit qimminik qimuttunik qimmeqaqqusaajunnaarnermik qimuttunilluunniit qimminik passussisinnaajunnaarnermik pineqaatissiissutaasinnaavoq.

*Imm. 4.* Qimuttunik qimmeqarsinnaanerup imaluunniit qimuttunik qimminik suliaqarnissap inerteqqutigineqarnissaa pineqaatissiissutigineqarpat tamanna atajuartussatut imaluunniit sivikinnerpaamik ukiunut marlunnut pisinnaavoq. Inerteqqutinik taama ittunik unioqqutitsinerit pinerluttulerinermi inatsimmi malittarisassat malillugit pineqaatissiinermik kinguneqarsinnaapput.

*Imm. 5.*Ingerlatseqatigiiffiit il.il. (inatsisilerinermi immikkoortut inuttut isigineqarsinnaasut) pinerluttulerineq pillugu inatsimmi kapitali 5 tunngavigalugu pinerluttulerineq pillugu inatsit tunngavigalugu akisussaatinneqarsinnaapput.

**§ 43.** Unioqqutitsineq akiliisitsinermit qaffasinnerusumik kinguneqartinneqassanngitsoq isumaqarfigineqarpat, Naalakkersuisut nalunaaruteqarsinnaapput, inuk pineqartoq unioqqutitsinermi pisuusutut nassuerpat piffissaliunneqartullu ersarinnerusup ingerlanerani, sivitsuinissap qinnutiginerata kingorna, akiligassap nalunaarummi allanneqarsimasup akilernissaanut piumassuseqarluni nassuerpat, suliaq eqqartuussivimmi suliarineqanngitsumik aalajangiiffigineqarsinnaasoq. Piumasaqartoqarpat nalunaarummi annertussusilikkamik akiligassiissummik akiliisitsisoqarnissaa piumasarineqarsinnaavoq. Taamatuttaaq Kalaallit Nunaanni eqqartuussisaaseq pillugu inatsimmi allakkap unnerluussutip imaanut, aammalu pasillerneqartup oqaaseqarnissamut pisussaaffeqannginneranut piumasaqaatit pillaammik akiligassiinermut atuutissapput.

*Imm. 2.* Akiliisitsinerit Inatsisartut inatsisaat una taannaluunniit naapertorlugu malittarisassat aalajangersarneqartut naapertorlugit aalajangerneqartut Nunatta Karsiata pisassarissavai.

**Kapitali 15**

*Atortuulersitsinermi aamma ikaarsaariarnermi aalajangersakkat*

**§ 44.**  Inatsisartut inatsisaat manna ulloq 1. julip 2025-mi atuutilerpoq.

*Imm. 2.* Kommunit qimmeqarneq pillugu ileqqoreqqusaat atuutiinnassapput Inatsisartut inatsisaat una malillugu qimuttunik qimmeqarneq pillugu ileqqoreqqusanik nutaanik taarserneqarnissaata tungaanut.

*Namminersorlutik Oqartussat, ulloq xx xxx 2025*

Naalakkersuisut Siulittaasuat